作者:劉克莊
標題:賀新郎
內容:宿雨輕飄灑。少年時、追歡記節，同人於野。老去登臨無腳力，徙倚屋東籬榭。但極目、海山如畫。千古惟傳吹帽漢，大將軍、野馬塵埃也。須彩筆，為陶寫。鶴歸舊裡空悲吒。嘆原頭、累累高冢，洛英凋謝。留得香山病居士，卻入漁翁保社。悵誰伴、先生情話。樽有葡萄簪有菊，西涼州、不似東籬下。休喚醒，利名者。